Mõlemad välgud näevad välja väga soliidsed. Välku kätte võttes saab kohe aru, et tegu on kvaliteetse Saksamaa  toodanguga. Mõlemad mudelid on varustatud väikse ekraaniga, kus kuvatakse kasulikku infot. Mõlemal on sisseehitatud hajuti ja peegeldaja, pead liiguvad nii küljelt-küljele kui ka üles-alla. Igati kiiduväärt on fakt, et sellised väiksed detailid on olemas mitte ainult lipulaeval vaid ka Mecablitz 50 AF-1 välgul. Metzile omaselt on mõlemal olemas ka micro-USB pesa tarkvara uuendamiseks. Hetkel jääb muidugi arusaamatuks, kui tihti läheb arvutiga ühendamise võimalust vaja. Võimalus ise on aga sellegipoolest kiiduväärt.